b'\n_START_ARTICLE_\nWilhelm Petersen\n_START_SECTION_\nKarriere\n_START_PARAGRAPH_\nHan var s\xc3\xb8n af k\xc3\xb8bmand Peter Petersen (1783-1868) og Martha Magdalene f\xc3\xb8dt Hein (1789-1862). I 1822 flyttede faderen til Odense, hvor han drev en k\xc3\xb8bmandshandel, som s\xc3\xb8nnen overtog i begyndelsen af 1844 og fortsatte indtil 1875. Allerede som ung mand kom Wilhelm Petersen frem i f\xc3\xb8rste R\xc3\xa6kke blandt Odense borgere. I 1847 fik han s\xc3\xa6de i byens borgerrepr\xc3\xa6sentation, for hvilken han blev formand 1851. I denne egenskab fremkom han samme \xc3\xa5r med planer til et kommunalt vandv\xc3\xa6rk, hvis gennemf\xc3\xb8relse lykkedes, s\xc3\xa5ledes at det kunde tages i brug i efter\xc3\xa5ret 1853. Samtidig kom han med planer til et gasv\xc3\xa6rk, som ligeledes blev til virkelighed, s\xc3\xa5ledes at disse to foretagender iv\xc3\xa6rksattes, f\xc3\xb8rend nogen anden by i landet kom i besiddelse af lignende goder. Endvidere satte han igennem, at der blev bygget en tredje bro over \xc3\xa5en i det ny Albanikvarter, hvor han derhos fik opf\xc3\xb8rt arresthus og sygehus. I 1856 fik han det f\xc3\xb8jet s\xc3\xa5ledes, at byen overtog Odense Kanal, hvilket var begyndelsen til, at denne vandvej blev tidssvarende og rentabel._NEWLINE_Da kommunalbestyrelsen i 1868 gik over til at blive byr\xc3\xa5d, tr\xc3\xa5dte han tilbage blandt de menige medlemmer, men vedblev indtil 1882 ikke alene at have s\xc3\xa6de i denne styrelse, men ogs\xc3\xa5 at \xc3\xb8ve en ikke ringe kommunal indflydelse. Efter at han i 1856-63 havde v\xc3\xa6ret valgt til Rigsr\xc3\xa5det, havde han fra 1866 til 1894 s\xc3\xa6de i Rigsdagens Landsting, hvor han tilh\xc3\xb8rte H\xc3\xb8jre og navnlig deltog i behandlingen af kommunale og \xc3\xb8konomiske emner. Gennem en \xc3\xa5rr\xc3\xa6kke var han kontrollerende medlem af direktionen for Fyens Disconto Kasse, formand for Fyens Stifts Sparekasses repr\xc3\xa6sentantskab og formand for Fyens Brandforsikringsselskab for r\xc3\xb8rlig Ejendom, hvilket selskab han stiftede. Han talte og skrev blandt de f\xc3\xb8rste om betydningen af sukkerroeavl og var en af hovedm\xc3\xa6ndene for, at der blev anlagt en sukkerfabrik ved Odense.\n_START_SECTION_\nH\xc3\xa6der\n_START_PARAGRAPH_\nHan blev Ridder af Dannebrogordenen 1853 og Dannebrogsmand 1861. 1872 udn\xc3\xa6vntes han til etatsr\xc3\xa5d, 1892 til Kommand\xc3\xb8r af Dannebrog af 2. grad. Han d\xc3\xb8de 6. maj 1895._NEWLINE_Han blev gift 29. august 1845 i Garnisons Kirke med Adolphine Augusta K\xc3\xb8bke (13. december 1820 i K\xc3\xb8benhavn - 20. oktober 1880 i Odense), datter af bagermester Peter Berendt K\xc3\xb8bke (1771-1843) og Cecilia Margrete f\xc3\xb8dt Petersen (1778-1867) og s\xc3\xb8ster til Christen K\xc3\xb8bke._NEWLINE_Han er begravet i Odense.'